Unieke wildveiling in die Suid-Kaap | George Herald
Unieke wildveiling in die Suid-Kaap
Wednesday, 22 March 2017, 10:43
Die Southern Cape Game Breeders hou op 25 Maart om 11:00 by die Bravo Lounge 'n unieke wildsveiling.
LANDBOU NUUS - Mosselbaaiers Kobus Crous snr, Lee Vergottini en BJ Schutte, elk onderskeidelik wildtelers van formaat, is aan die voorpunt van 'n blink nuwe inisiatief wanneer hulle volgende week 'n unieke wildveiling in die Suid-Kaap aanbied.
Die drie wildboere het in 2016 die Southern Cape Game Breeders gestig en span saam om nie net ekonomies volhoubaar met wild te teel in 'n area waar dit nie algemeen voorkom nie, maar sal op Saterdag, 25 Maart by die Bravo Lounge 'n wildveiling van unieke diere aanbied.
Southern Cape Game Breeders maak etlike weke reeds op sosiale media voorbrand vir hierdie veiling en is deur talle ander wildsboere gekomplimenteer met die besondere diere wat onder die hamer sal kom. Een persoon het op die whatsappgroep kommentaar gelewer: "Regtig goed om te sien hoe groot die stappe is wat hierdie jaar in die Suid-Kaap en Wes-Kaap met wildsteeling geneem word."
Die groep se langtermynvisie is om saam met ander wildsboere in die omgewing wild van gehalte te teel en 'n mark vir nuwe toetreders tot die wildboerbedryf in die Wes-Kaap te skep.
Elk van drie boere wat die dryfveer agter Southern Cape Game Breeders is, boer in eie reg met wild in unieke omstandighede. Kobus Crous snr boer op Bergsig Game Farm sedert 1996 in die hart van die strawwe hartswatergebied net buite Hartenbos. Lee Vergottinie besit Blandsdrift, sowat 40km wes van Mosselbaai by die oorspronklike kruising oor die Gouritzrivier en waar hy reeds sedert 2014 met swartwitpense boer. Hierdie besluit het op jare van navorsing en beplanning gevolg.
Hier streef hy topgenetika in die talle wildspesies waarmee hy boer, onder meer ook 'n suiwer bontebokteelgroep en 'n Damara-springbokgroep, na. BJ en Ben Schutte, die pa-en-seun kombinasie op Bergendal, geleë op die Herbertsdale-pad, het sedert 2012 met 'n groep goue wildebeeste en selfs koningswildebeeste boer.
Hierdie entoesiastiese wildsboere hou op 25 Maart om 11:00 by die Bravo Lounge 'n unieke wildsveiling waar 80 lotte te koop sal wees. Die opbrengs van een van hierdie lotte sal geskenk word aan die burgemeestersfonds.
Om kopers behulpsaam te wees, sal twee helikopters beskikbaar wees om ernstige kopers na die onderskeie bomas te neem waar van die prag-diere wat te koop is, besigtig sal kan word.